ترأس عزيز أخنوش، وزير الفلاحة والصيد البحري والتنمية القروية والمياه والغابات، يوم الخميس، عن طريق تقنية الفيديو، اجتماع اللجنة الاستراتيجية للوزارة، مع المسؤولين المركزيين والمديرين الجهويين والمؤسسات العمومية، باش يناقشو تحضيرات الموسم الفلاحي 2021/2020، بالإضافة لحالة تموين السوق الداخلية فالخريف، وتوقعات إنتاج الأشجار، وتوزيع الزراعات. والتوقعات الأولية كشفات أن انتاج السلاسل المثمرة مزيان وخا كاين وضع مناخي صعب والمرحلة كتعرف انتشار فيروس كورونا المستجد، بحيث إنتاج الحوامض غيرتفع ب29 فالمية بالمقارنة مع الموسم اللي فات، وغيرتفع انتاج الزيتون ب14 فالمية، وغيتزاد انتاج الثمر ب4 فالمية، والتفاح ب14 فالمية، والرمان ب2 فالمية. وهذ الوفرة فالانتاج جات بسبب عوامل عديدة منها عوامل مناخية والنتائج الإيجابية اللي عرفها المخطط الأخضر وارتفاع الانتاج فالحقول الجديدة. بالإضافة لهذشي، طلقات وزارة الفلاحة والصيد البحري والتنمية القروية والمياه والغابات برنامج توزيع الزراعات الخريفية الرئيسية، اللي غتوزع على مساحة 5,8 مليون هكتار، مع مراعاة الموارد المائية والتغيرات المناخية، وكيخص هذ البرنامج بدور الحبوب والقطاني والأعلاف والخضروات والزراعات السكرية، وهذ البرنامج غيضمن تزوبد السوق المحلي والاستجابة للزيادة في الطلب على صادرات الخضروات، وغيضمن التوازن بين العرض والطلب. وغتخصص مساحة 105.000 هكتار للخضروات، والانتاج ديالها غيغطي من يناير لماي، وخصوصا بالنسبة لماطيشة، كيف غدي تستقر الأسعار فالسوق، والزيادة غتكون ظرفية، وماطيشة غينخفض الثمن ديالها مع بداية أكتوبر. 
تحضيرات وتوقعات الموسم الفلاحي 2021/2020: ارتفاع فانتاج الأشجار المثمرة.. والخضرة غتغرس على مساحة 5,8 مليون هكتار وثمنها غينقص